*Τα Νέα*, 1.11.1950

Ταξιδεύοντας...

Γύρω στον πόλεμο της Ινδοκίνας

Σειρά σημειωμάτων του κ. Χρήστου Δ. Λαμπράκη – 15

Β´

Ένας αιώνας θα συμπληρωνόταν το 1[9]48 από την εποχή των μεγάλων Ευρωπαϊκών Επαναστάσεων, όταν εκδηλώθηκε στην εποχή μας ένα παρόμοιο ρεύμα για Απελευθέρωση. Η εστία του όμως είχε μετατεθή σ’ άλλην ήπειρο, και διαδοχικά εξεγέρθηκαν οι Ινδίες, η Ινδονησία και η Ινδοκίνα. Για την πρώτη χώρα κερδήθηκε ο γύρος κι απομακρύνθηκαν οι Άγγλοι έξω από τη χερσόνησο, πληγώνοντας καίρια την Αυτοκρατορία της Μεγάλης Βρεττανίας. Το ενδιαφέρον όμως στρέφεται σήμερα προς την Ινδοκίνα, όπου παρακολουθούν όλοι τον αγώνα που διεξάγουν άνισα οι Γάλλοι κατά των ιθαγενών, που ζητούν την πλήρη ανεξαρτησία τους. Η πλάστιγγα κλίνει αποφασιστικά προς το μέρος των Ινδοκινέζων Νασιοναλιστών, κι είνε ζήτημα χρόνου η απελευθέρωσή της από τους Γάλλους. Από τη μιαν άποψη, θα ήταν η καλύτερη λύση. Πρέπει να δίδεται ευκαιρία στον κάθε λαό – αφού ωριμάση κάπως – να τρέξη στο δικό του δρόμο, κι όπου φτάση. Από την άλλην όμως αντιμετωπίζει κανένας τον κίνδυνο του κομμουνισμού που φτάνει από το Βορρά. Για τούτο οι Γάλλοι πολεμούν, αντικρύζοντας μιαν ενδεχόμενη Κορέα.

Είνε ανάγκη πριν να επεκταθώ, να γίνη μια διασάφηση σχετικά με τις εμπόλεμες ομάδες. Από την μια μεριά στέκει ο στρατός του Βιέτ Ναμ, δηλαδή οι ντόπιες επίσημες δυνάμεις της Ινδοκίνας και τα Γαλλικά τάγματα. Από την άλλη, το Βιέτ Μινχ το δημοκρατικό μέτωπον που υπερασπίζει τα δικαιώματα της χώρας του. Το Βιετ Μινχ είνε αυτή τη στιγμή παντοδύναμο, και μ’ όλο που κατατρέχεται σαν παράνομη επαναστατική οργάνωση, περιλαμβάνει στην παράταξή του σημαντικές προσωπικότητες του τόπου.

Ο στρατός που το απαρτίζει αποτελείται όχι μόνον από Ανναμίτες, αλλά και από Κινέζους και αρκετούς Ευρωπαίους που έχασαν τη συνείδηση της πατρίδας. Είνε φυσικά ανταρτικός ο στρατός των βιέτ, έτσι τους αποκαλούνε οι Γάλλοι, μα θα ήταν σφάλμα να τον φανταστή κανένας σαν μια ανοργάνωτη μάζα άτακτων παρτιζάνων. Οι επιχειρήσεις που διεξάγουν κι η πολιτική που τηρούνε πολεμώντας την σημερινή Κυβέρνηση δείχνει καλά πόσο ξεκαθαρισμένα έχουν τα σχέδιά τους. Πολύ συχνά Ινδοκινέζοι σπουδαστές, αφού γυρίσουν στην πατρίδα τους από κανένα Πανεπιστήμιο της Γαλλίας, ενώνονται με τους επαναστάτες. Έτσι προσθέτονται στις γραμμές τους τα πιο μορφωμένα στοιχεία της πατρίδας τους, και διευκολύνεται η καταπολέμηση των «εισβολέων» Γάλλων.

Μα οι περισσότεροι απ’ αυτούς δεν έχουν καταλάβει τον κίνδυνο μιας τέτοιας κίνησης. Δίκαια θεωρούν τις επιδιώξεις τους σαν πατριωτική χειρονομία. Τίποτ’ άλλο δε ζητούν, έξω από την αναγνώριση της Ινδοκίνας σαν ελεύθερο Κράτος, και όλα τα δικαιώματα φυσικά που αυτή η δήλωση έχει για συνέπεια. Τα ιδανικά τους δεν έχουν καμμιά κομμουνιστική χροιά, παρ’ όλο που το πολιτικό σύστημα της χώρας τους είνε ακόμα αρκετά φεουδαρχικό. Η γη είνε μοιρασμένη στους μεγάλους κτηματίες, ενώ ο λαός παιδεύεται και παλεύει με τη φτώχεια. Αυτό το ζήτημα της ανισότητας εκέρδισε υπέρ των Νασιοναλιστών – αυτή είνε η επίσημη ονομασία του ανταρτικού στρατού – τη μεγαλύτερη μερίδα των κατοίκων, οι αγρότες, οι τεχνίτες της υπαίθρου, οι εργάτες, όλοι είνε μέλη του Βιέτ Μινχ, κρυφά ή φανερά. Συχνά οι ίδιοι οι στρατιώτες του Γαλλόφιλου στρατού κάνουν κοινό μέτωπο με τους αντίπαλους πολεμιστές και ξεσηκώνονται κατά των Γάλλων ή βοηθούν μυστικά τους εχθρούς. Δεν είνε σπάνιο στις οχυρωμένες γραμμές που φρουρούν οι ιθαγενείς μ’ επικεφαλής Γάλλους αξιωματικούς, να συνεννοηθούν μεταξύ τους, κι αφού στασιάσουν και σφάξουν τους αρχηγούς, να παραδώσουν κατόπιν τις θέσεις στην άλλη παράταξη. Ως και στους ίδιους τους Γάλλους παρατηρήθηκε να περνούν οι εθελοντές από το δικό τους στο αντίθετο στρατόπεδο. Κι η ασφάλεια δεν υφίσταται πια μέσα στην χώρα. Όχι μόνον λόγω του «τακτικού στρατού των Νασιοναλιστών, αλλ’ ακόμη και με την παρουσία επαναστατικών στοιχείων ανάμεσα σε κάθε τάξη του λαού, σε κάθε ομάδα. Μεμονωμένα άτομα σκοτώνονται πάντοτε σχεδόν αν τολμήσουν να βγουν από τα όρια της πόλης. Οι Νασιοναλιστές αρπάζουν κάθε ευκαιρία που τους παρουσιάζεται, κι ο εργάτης που δουλεύει μαζεύοντας το ρύζι από το βούρκο, έχει κρυμμένο δίπλα του το ντουφέκι.

Δυστυχώς οι κομμουνιστές της Κίνας είδαν γρήγορα τι πρόσφορο έδαφος θα ήταν η Ινδοκίνα για την εξάπλωσή τους, και δεν άργησαν να δράσουν. Οι ενέργειές τους περιορίζονταν στις αρχές σε μιαν ωρισμένη προπαγάνδα, που με τον καιρό μεγάλωσε. Φούντωσε κι άπλωσε να καταπνίξει τα Νασιοναλιστικά ιδανικά και να τα στρέψη σε μιαν αριστερή κατεύθυνση. Και εν μέρει πέτυχε. Αλλ’ αν ο πόλεμος δε λήξη σύντομα υπάρχει φόβος ότι η ερυθρή σημαία θα κυματίση και πάλι μπροστά στα μάτια μας.

Δεύτερη μάστιγα είναι οι Κινέζοι ληστές: Μικρές ομάδες από Κινέζους τυχοδιώκτες φορολογούνε ή ληστεύουν ολοφάνερα όσους περνούνε κατά τύχη από τα λημέρια τους. Κατεβαίνουν ακόμα και σε χωριά αρπάζοντας ό,τι βρεθή πρόχειρο. Και οι Γάλλοι στρατιώτες έχουνε να παλεύουν με το δικέφαλο αυτό θηρίο στις πιο ανίλεες συνθήκες. Γιατί ο πόλεμος που διεξάγεται δεν είναι ο κανονικός οπότε με το πρώτο θα υπερίσχυε ο ανώτερος κατά την εκπαίδευση Γαλλικός στρατός. Εδώ βλέπομε έναν κλεφτοπόλεμο, σε περιοχές εξαιρετικά δύσκολες, στα βουνά και τα τροπικά δάση της Βόρειας Ινδοκίνας, όπου οι Ευρωπαίοι αγωνιστές αποδεκατίζονται από τις αρρώστειες κυρίως και τους αιφνίδιους πυρετούς. Σε τέτοια κλίματα οι ασθένειες κτυπούν ανίλεα τον άρρωστο και τον τελειώνουν μέσα σε τρεις ημέρες. Η κράση των λευκών δεν αντέχει στο κλίμα της Άπω Ανατολής και γρήγορα ενδίδει. Και έτσι οι Νασιοναλιστές ιθαγενείς πολεμούν έναν στρατό αρρωστημένο που απόκανε πια.

Με τα γεγονότα των τριών τελευταίων χρόνων η Ινδοκίνα μεταμορφώθηκε. Οι περισσότεροι κεφαλαιούχοι, μεγαλέμποροι και κτηματίες που αισθάνθηκαν τον κίνδυνο να πλησιάζη εγκατέλειψαν τη χώρα. Τα χωριά καίγονται, οι πολιτείες φτώχηναν κι η ύπαιθρος ακαλλιέργητη, επιστρέφει στη χέρσα κατάσταση. Το γόητρο της Αποικιακής Γαλλίας θα πέση πολύ χαμηλά με την απώλεια της Ινδοκίνας, και ο κόσμος θ’ αντικρύση την τραγική κατάρρευση ενός εκπολιτιστικού έργου. Τη χρεωκοπία μιας μεγάλης προσπάθειας των περασμένων Γαλλικών γενεών.

ΧΡΗΣΤΟΣ Δ. ΛΑΜΠΡΑΚΗΣ